《商妇篇记汝阳事》
清代·鲁曾煜

问妾何人妇，商家执巾■。枯杨生其梯，亦自称连理。

前年贩洞庭，今岁粜吴市。妾尝处空闺，独宿鲜娣姒。

妾貌苕之荣，妾心水之止。东邻何少年，自矜冠玉美。

妮词致黄金，新声挑绿绮。为妾谢少年，越礼禽行耳。

庭前雪皑皑，江上石齿齿。石坚不可泐，雪净不可滓。

付命朱丝绳，妄念君休矣。

作者简介：浙江会稽人，字启人，号秋塍。康熙六十年进士，改庶吉士，未授职，乞养亲归，历修《广州志》，主开封、杭州书院。有《秋塍文钞》、《三州诗钞》。